I 2015 intensiverede Kommissionen indsatsen for at bekæmpe forskelsbehandling, segregering og fjendtlighed over for romaer, herunder hadefuld tale og hadforbrydelser. Som traktaternes vogter er det Kommissionens opgave at garantere, at lovgivning om bekæmpelse af forskelsbehandling som f.eks. direktivet om ligebehandling uanset race eller etnisk oprindelse gennemføres korrekt og håndhæves. Kommissionen indledte den anden overtrædelsesprocedure på grund af forskelsbehandling af romabørn i forbindelse med uddannelse og fortsatte med at undersøge mistanker om forskelsbehandling inden for uddannelse og boliger i flere medlemsstater.

Kommissionen har forpligtet sig til at støtte medlemsstaterne i deres arbejde med at udvikle nationale romaplatforme. Disse platforme bør spille en afgørende rolle for at sikre gennemsigtig og inklusiv inddragelse af alle berørte parter i gennemførelses-, overvågnings- og rapporteringsaktiviteter.

Den europæiske platform for inklusion af romaer, som samler alle berørte parter på europæisk plan, blev grundlæggende ændret i 2015 med henblik på at opnå en mere deltagerorienteret proces. Det europæiske civilsamfunds paraplyorganisationer, som regelmæssigt er i dialog med Kommissionen, spillede en central rolle i ændringen og forberedelsen af den europæisk platform, som i 2015 havde fokus på samarbejde mellem flere berørte parter og bekæmpelse af forskelsbehandling og fjendtlighed over for romaer.

Kommissionen arbejder fortsat for at fremme dialogen blandt medlemsstaterne inden for netværket af nationale kontaktpunkter for romaer. Den viderefører også arbejdet i roma-taskforcen, som samler relevante afdelinger i Kommissionen, der bidrager til integrationen af romaer i EU. Der gennemføres bilaterale overvågningsbesøg hos medlemsstaterne, hvor der gennemføres dybdegående drøftelser mellem Kommissionen, nationale og lokale myndigheder og civilsamfundet samt besøg hos romasamfund.

Denne meddelelse omhandler de generelle konklusioner vedrørende fremskridtet med hensyn til gennemførelsen af EU-rammen. Heri gennemgås desuden for første gang de foranstaltninger til integration af romaerne, der er truffet i henhold til Rådets henstilling. I det ledsagende arbejdsdokument præsenteres en vurdering for hvert land, og der sættes fokus på praksis inden for de forskellige temaområder. Der er udarbejdet en detaljeret rapporteringsskabelon med henblik på at lette medlemsstaternes rapportering. Nogle medlemsstater (Frankrig, Tyskland og Slovenien) har valgt at rapportere på anden vis, mens andre (Danmark, Luxembourg og Nederlandene) ikke har rapporteret om deres foranstaltninger.

Inden for EU-rammen for de nationale strategier for romaernes integration frem til 2020 forpligtede medlemsstaterne sig til at udvikle, gennemføre og overvåge strategier i overensstemmelse med en omfattende evidensbaseret tilgang. Kommissionen vurderer gennemførelsen og aflægger hvert år rapport til Europa-Parlamentet og Rådet. EU-rammen blev understøttet af Rådets henstilling om foranstaltninger i medlemsstaterne til effektiv integration af romaerne. Ved henstillingen blev rammen udvidet til yderligere områder, og medlemsstaterne blev opfordret til årligt at meddele Kommissionen nye foranstaltninger truffet i medfør af henstillingen og de fremskridt, der er gjort med gennemførelsen af strategierne.

Kommissionen gik i dialog med medlemsstaterne med henblik på at sikre fuld og korrekt gennemførelse af Rådets rammeafgørelse om bekæmpelse af racisme og fremmedhad, efter at den fik beføjelse til at føre tilsyn med afgørelsens anvendelse. Kommissionen intensiverede endvidere indsatsen for at hjælpe medlemsstaterne med at træffe effektive praktiske foranstaltninger mod hadefuld tale og hadforbrydelser. Den indledte drøftelser med IT-virksomheder, medlemsstaterne og civilsamfundet for at sikre, at ulovlig hadefuld tale hurtigt blev fjernet fra internettet, og for at fremme udviklingen af modfortællinger.

Kommissionen lancerede den tværnationale oplysningskampagne "for romaer, med romaer". Den har til formål at bekæmpe romafjendtlige stereotyper ved at samarbejde med medier, fremme kulturel forståelse, tilrettelægge tegnekonkurrencer i skoler og støtte venskabsprojekter mellem lokale myndigheder.

I 2015 offentliggjorde Kommissionen tre referencedokumenter med det formål at støtte medlemsstaterne i deres indsats for at bekæmpe forskelsbehandling og segregering:

•En vejledning i, hvordan de europæiske struktur- og investeringsfonde 2014-2020 kan anvendes til at bekæmpe uddannelsesmæssig og fysisk segregering, hvor eksperter giver de mest berørte medlemsstater rådgivning med hensyn til gennemførelse.

•En Kend dine rettigheder-brochure med vejledning i, hvordan en påstand om forskelsbehandling fremsættes, og hvor der i et enkelt sprog gøres rede for ofrenes rettigheder. Brochuren har til formål at forbedre håndhævelsen af ligestillingsdirektiver og styrke bevidstheden om rettigheder.

•Den europæiske værktøjskasse for skoler, som indeholder eksempler på god praksis inden for uddannelse, herunder praksis for målrettet støtte til romabørn og arbejde med romafamilier.

Kommissionen støttede kraftigt Europa-Parlamentets beslutning om international romadag – romahad i Europa og EU's anerkendelse af mindedagen for folkedrabet på romaerne under Anden Verdenskrig. Kommissionen finansierede inden for rammerne af sit Europa for Borgerne-program projekter til minde om folkedrabet på romaerne, og den støttede lokale, nationale og tværnationale projekter vedrørende romaernes integration og bekæmpelse af forskelsbehandling af romaer inden for rammerne af programmet for rettigheder, ligestilling og unionsborgerskab.

3. Situationen med hensyn til romaernes integration i medlemsstater

I tillæg til den økonomiske og finansielle krise har flygtningekrisen stillet medlemsstaterne over for en udfordring uden fortilfælde. De offentlige myndigheder er under pres for at imødekomme nyankomne flygtninges behov, samtidig med at de skal imødekomme behovene hos deres egne udsatte romaborgere og EU- eller tredjelandsstatsborgere af romaoprindelse, som opholder sig på deres område. På trods af de udfordringer, som integrationen af disse samfund giver, bør medlemsstaterne ikke prioritere den ene gruppe frem for den anden. En afbalanceret tilgang, som forener alle integrationsbehov med gensidigt understøttende og koordinerede tiltag, er påkrævet.

Denne vurdering er baseret på oplysninger indgivet af medlemsstaterne suppleret af input fra civilsamfundet. I arbejdsgruppen vedrørende indikatorer for integration af romaer (som koordineres af Agenturet for Grundlæggende Rettigheder og har deltagelse af 17 medlemsstater og Kommissionen) blev det ydet en indsats for at udvikle en fælles ramme for indikatorer for integration af romaer. Processen har udmøntet sig i en detaljeret skabelon til rapportering om iværksatte foranstaltninger, men der er behov for yderligere arbejde med en ramme for indikatorer for integration af romaer, som kan bruges til at kæde foranstaltninger sammen med input og resultater. Den skabelon, der skulle anvendes til dette års rapport, voldte nogle medlemsstater problemer. Kommissionen vil arbejde for at udvikle en brugervenlig rapporteringsramme, som er tæt forbundet med rammen for indikatorer.

3.1. Horisontale foranstaltninger

Forskelsbehandling er stadig udbredt i hele EU og findes i alle samfund og inden for alle centrale områder. Dette bekræftes af resultaterne af den nylige Eurobarometer-undersøgelse og feedback fra civilsamfundet. Medlemsstaterne fokuserer på fremme af tværkulturel dialog og information om romaernes historie og kultur, herunder folkedrabet på romaer. Nogle af medlemsstaterne har allerede indført dette i deres læseplaner i skolerne. Det er vigtigt at bekæmpe forskelsbehandling af romaer ved at uddanne børn og sætte uddannelse i dette bredere perspektiv. Nogle medlemsstater har iværksat uddannelsesaktiviteter, der er målrettet mod embedsmænd og tjenesteudbydere, og som har til formål at bibringe dem den tværkulturelle forståelse, der er nødvendig i deres arbejde med romaer. Nogle gennemfører også kampagner mod hadforbrydelser. Alle disse foranstaltninger er vigtige for at fremme ligestilling. Medlemsstaterne opfordres til at videreudvikle dem.

På trods af denne indsats ses der imidlertid ingen reelle forbedringer i virkeligheden. Der er derfor behov for en mere systematisk tilgang, og medlemsstaterne opfordres på det kraftigste til at udvise større politisk vilje til at bekæmpe forskelsbehandling. Fjendtlighed over for romaer er en særlig form for racisme, som er tæt forbundet med dybt forankrede stereotyper og stigmatisering af romaer, er stigende. Dette hænger sammen med den stigende radikalisering og ekstremisme i EU. Det er afgørende, at offentlige myndigheder tager afstand fra racistiske og fremmedfjendske ytringer, der er målrettet mod romaer, og effektivt kriminaliserer romafjendsk retorik, hadefuld tale og hadforbrydelser. Det er vigtigt at indse, at enhver tøven i denne sammenhæng bidrager til accepten af intolerance i samfundet.

Selv om nogle medlemsstater har truffet foranstaltninger for at udrydde forskelsbehandling og segregering af romaer ved at vedtage lovgivning om inklusion – især på uddannelsesområdet for at fremme romabørns adgang til almindelig uddannelse – forekommer der stadig udelukkelse fra arbejdsmarkedet og segregering inden for uddannelse og boliger. Medlemsstaterne bør derfor også yde en større indsats for at sikre effektiv og reel håndhævelse af lovgivningen om bekæmpelse af forskelsbehandling med henblik på effektivt at udrydde alle former for forskelsbehandling og segregering.

De fleste medlemsstater har indberettet foranstaltninger vedrørende fremme af romaers deltagelse, men der er behov for yderligere fokus på unge romaer. Romabørnenes situation vækker stadig særlig bekymring. Nogle medlemsstater har gennemført foranstaltninger til bekæmpelse af chikane og mobning. Men udelukkelsen fortsætter. I nogle medlemsstater hænger dette sammen med manglende registrering og identitetsdokumenter, lav deltagelse i førskoleuddannelse og -pasning og højere skolefrafaldsprocenter.





Foranstaltninger anbefalet af Rådet Medlemsstater, der har rapporteret en foranstaltning Sikre, at direktivet om ligebehandling uanset race eller etnisk oprindelse håndhæves effektivt og praktisk BE, BG, CZ, DE, FI, HR, IT, LT, SI, SK og UK Gennemføre indslusningsforanstaltninger både regionalt og lokalt ES, HR og SK Påse, at tvangsudsættelser fuldt ud er i overensstemmelse med EU-retten og andre internationale forpligtelser på menneskerettighedsområdet - Gøre romasamfundene og offentligheden opmærksom på fordelene ved romaernes integration AT, ES og LV Skabe øget opmærksomhed i offentligheden om samfundenes forskelligartethed og gøre offentligheden mere forestående over for inklusion af romaer AT, DE, ES, LV, PT, SI og SK, Bekæmpe negativ retorik om romaer og hadefuld tale AT, DE, ES, HR, SE og SK Bekæmpe flere former for forskelsbehandling af romabørn og -kvinder AT, CZ, DE, ES, HR, HU, PT, SE, SI og SK Bekæmpe vold, herunder vold i hjemmet, mod kvinder og piger AT, DE, EL, ES, FI, HR, HU og UK Bekæmpe menneskehandel AT, BG, HR, HU og IT Bekæmpe ægteskab med mindreårige og tvangsægteskaber og tiggeri, der involverer børn SI Støtte romaernes aktive borgerskab ved at fremme deres sociale, økonomiske, politiske og kulturelle deltagelse i samfundet AT, BE, BG, CZ, DE, ES, FI, HR, HU, LT, LV, PT, SE, SI, SK og UK Fremme uddannelse og beskæftigelse af kvalificerede rådgivere BE, BG, CZ, ES, HR, PT og SI Øge romaernes bevidsthed om deres rettigheder AT, DE, ES og HR Andet BE, BG, FR, HU, HR, IT, LV PT og UK

Romakvinder er primært omhandlet i generelle foranstaltninger. Eftersom de udsættes for flere former for forskelsbehandling (vold, menneskehandel, ægteskab med mindreårige og tvangsægteskaber og tiggeri, der involverer børn), bør de imidlertid også være omfattet af mere målrettede foranstaltninger, der indgår i en kønsspecifik strategisk tilgang, som også tager hensyn til børn. Der mangler generelt foranstaltninger på disse områder, selv om der er tegn på, at menneskehandel med romaer til disse formål er stigende.

Medlemsstaterne bør i højere grad tage fat om romaernes særlige situation ved hjælp af en kombination af generelle og målrettede foranstaltninger, som kan sikre deres effektive og lige adgang til rettigheder og generelle tjenester.